Fiskeldismenn kalla eftir vegabótum á Vestfjörðum Milljarðauppbygging fiskeldis á Vestfjörðum kallar á stórfelldar vegabætur strax , segir framkvæmdastjóri Arnarlax . Vegirnir á Vestfjörðum séu einfaldlega ónýtir . Norskt fiskeldis - og matvinnslufyrirtæki er að flytja alla starfsemi sína frá Norður-Noregi til sunnaverðra Vestfjarða og hyggst byggja þar seiðaeldisstöð , laxasláturhús og fiskréttaverksmiðju í nafni Arnarlax . Náttúrulegar aðstæður í Arnarfirði þykja ákjósanlegar en annað gildir um innviði eins og vegi sem ráðamenn félagsins segja að verði að bæta . „ Þetta er mjög einfalt mál . Vegirnir eru ónýtir . Þeir eru ófærir nánast og það þarf bara að laga þá . Og það þarf að gera það strax . Þetta er ekki flókið , " segir Víkingur Gunnarsson , framkvæmdastjóri Arnarlax . Fyrirtækið er að ráðast í þriggja milljarða fjárfestingar og gerir ráð fyrir allt að 130 störfum . Það mun þurfa að kaupa margvíslega þjónustu , en næsti stóri þjónustukjarni er Ísafjörður . Vegurinn milli Bíldudals og Ísafjarðar er hins vegar lokaður yfir vetrarmánuði . Víkingur segir brýnt að fá tengingu milli sunnan - og norðanverðra Vestfjarða . Það styrki aðila í laxeldi að geta haft samstarf á mörgum sviðum . Á Ísafirði sé háskólasamfélag sem geti nýst fiskeldinu . Það þurfi að horfa á Vestfirði sem eina heild .